ከኤርትራ  ወደ ኢትዮጵያ  የሚገቡ  ስደተኞች  ቁጥር በየቀኑ  እያደገ መምጣቱ ተገለጸ
ከኤርትራ ወደ ኢትዮጵያ የሚገቡ ኤርትራዊያን ስደተኞች ቁጥር ከቀን ወደ ቀን እየጨመረ መምጣቱ  ተገለጸ ፡፡በፕሬዚዳንት ኢሳያስ አፈወርቂ የሚመራውን አምባገነናዊ ሥርዓትን ተማረው  ወደ ኢትዮጵያ  የሚገቡ ኤርትራውያን ስደተኞች ቁጥር እያሻቀበ መምጣቱን የተለያዩ የመረጃ ምንጮች  እየጠቆሙ  ይገኛል ።በተለይ በአሁኑ ወቅት በኢኮኖሚ፣ በማህበራዊ ህይወትና በፖለቲካዊ እንቅስቃሴ ከፍተኛ ቀውስ ውስጥ በመግባታቸው ምክንያት ነው በየዕለቱ አገራቸውን ጥለው የሚሰደዱት ኤርትራውያን ቁጥር  እያደገ የመጣው ።በኢትዮጵያና ኤርትራ መካከል በ1990 ዓም የድንበር ግጭት ከተፈጠረ በኋላ በሁለቱ አገራት ድንበር በወታደሮች የታጠረ ቢሆንም ብዙ ኤርትራውያን በአምባገነናዊ አመራር ከሚደርስባቸው ስቃይ ለመሸሽ ከኤርትራ ሠራዊት ጥበቃ አምልጠው በብዛት ወደ ኢትዮጵያ እየገቡ እየገቡ እንደሚገኙ አልጀዚራ ዘግቧል ። የሁለት ልጆች እናት የሆነችው ዮርዳኖስ  ለአልጀዚራ  እንደተናገረችው ‹‹ድንበሩን በምሽት አቆራርጠን ስናልፍ መሀል ላይ ይደክመንና ለመተኛት ስንሞክር የጅቦቹ ድምፅ ያስደነግጠናል በከፍተኛ ፍርሃትም እንጮኻለን ያኔ የአትዮጵያ ወታደሮች ድምፃችንን ሰምተው ካለንበት መጥተው ይወስዱናል፡፡ ›› ብላለች፡፡ኤርትራዊያኑ ስደተኞች የኤርትራ ወታደሮች አምልጠው ባድመ ድንበር ለመድረስ 12 የመግቢያ በሮችን እንደሚጠቀሙ ይነገራል ፡፡ ስደተኞቹ እንዳባጉና ከተማ ምዝገባ ተደርጎላቸው  ትግራይ ውስጥ  በሚገኙ አራት  የስድተኛ  መጠለያ ካምፖች ይመደባሉ፡፡ከባድመ በደቡብ ምስራቅ አቅጣጫ በ50 ኪሎሜትር  ርቀት ላይ ከምትገኘው አዲ ነብሪ ኢድ ከተማ የኤርትራ ስደተኞች እንግዳ ተቀባዮች  አስተባባሪ የሆኑት አቶ ልዑል አበራ እንደሚገልጹት  ‹‹ እኛ ወንድማማቾችና እህትማማቾች ነን…ሁለ-ነገራችን ይመሳሰላል ቋንቋችን፣ ሃይማኖታችንና ባህላችን ተወራራሽና ዝምድናችንን የሚመሰክር ነው፡፡›› በማለት ገልፀዋል፡፡አቶ ልዑል ኢትዮጵያ የሚቻላትን ሁሉ ለማድረግና ስደተኞቹን በአግባቡ ለመቀበል ዝግጁ እንደሆነችም አክለው ገልፀዋል፡፡     ከዚህ ቀደም አብዛኞቹ ኤርትራዊን ስደተኞች ከአስመራ ከተማና ከደጋማው አካባቢ የሚመጡ ሲሆን አሁን ግን አፋርኛ ተናጋሪዎቹና ኩናማዎቹ እንዲሁም የሳሆ ብሔረሰብ አባላት በብዛት ወደ ኢትዮጵያ እየገቡ  መሆኑን በኢትዮጵያ   የኢትዮጵያ እንደዘገበው ከሆነ በየካቲት ወር ብቻ 3ሺህ 367 ኤርትራዊያን ስደተኞች ወደ ኢትዮጵያ ገብተዋል፡፡በአሁኑ ጊዜ ከ165ሺህ  በላይ ኤርትራዊያን ስደተኞች ትግራይ ውስጥ በሚገኙ የተለያዩ መጠለያ ካምፖችና በተለያዩ የሀገሪቱ ከተሞች በጥገኝነት እየኖሩ እንደሚገኙ  የተባበሩት መንግስታት ድርጅት የስደተኞች ጉዳይ ኤጄንሲ ጥናት ያስረዳል፡፡( ምንጭ :አልጀዚራ)